په ترکیه کې د یو سیاسي ګوند پر مظاهرې چاودنې شوې
په ترکیې کې د کردانو د یو ملاتړي سیاسي ګوند، په مظاهرو چاودنې شوې لږ تر لږه څلور تنه وژل شوي او سلګونه نور ژوبل دي.
په ترکیې کې تر پارلماني ټاکنو دوه ورځې مخکې د کردانو د یوې ملاتړې سیاسي ډلې د مظاهرو پر مهال دوه پرلپسې چاودنې شوي دي. چاودنې د ترکیې د دیاربکیر په ښار کې د جمعې په ورځ ناوخته وشوې چې، څلور تنه په کې ووژل شول او سلګونه نور ژوبل شول. د خلکو ډیموکرات ګوند چې د کردانو لپاره مبارزه کوي، دغه مظاهره جوړه کړې وه. راپورونه وايي چې کله خلکو زخمیان انتقالول پوځي ګاډي د خلکو پر ګڼې ګوڼې تېر شول. امنیتي ځواکونو اوبه وشېندلې او اوښلن ګاز یې وکاروه چې د خلکو ګڼه ګوڼه خوره وره کړي. د زرګونو مظاهره چیانو له ډلې یې یو شمېر پر پولیسو ډبرې وارې کړې، خو نورو یې بیا سیمه پرېښوده. دخلکو د ډیموکراتیک ګوند مشر صلاح الدین دیمرتاز پر خلکو غږ کړی چې ارامه شي، خو، ویې ویل چې ولې په داسې یو وخت کې چاودنې وشوې. دغه کردپلوه ګوند، د ولسمشر واکمنه ډله له یو لړ ازموینو او ننګونو سره مخامخ کړې دې، که د کردانو دغه پلوۍ ډله د یکشنبې په انتخاباتو کې ۱۰ فیصده رایې خپلې کړي، په پارلمان کې به د ترکیې د ولسمشر اردوان له ګوند څخه یو شمېر څوکې وګټي. د مخالفو سیاسي ګوندونو پر ضد نفرت او قهر زیات شوی دی، د پنجشنبې په ورځ د ایزمیر په ښار کې هم د همدغې ډلې په یوې بلې غونډې برید وشو او امنیتي ځواکونو هم د مظاهرې د ګډوډولو په خاطر اوښلن ګاز او اوبه وکارول. هېچا هم د جمعې د ورځې د چاودنو مسولیت نه دی اخیستی، خو چارواکي وايي چې پلټنه روانه ده. له چاودونو وروسته د دیاربکیر اوسېدوونکي ماښام ناوخته بیا لارو کوڅو ته را ووتل او د خلکو د ډیموکراتیک ګوند بېرغونه یې رپول.